Ritratt: Google Maps .td_uid_2_60dea4cbed02a_rand.td-a-rec-img{text-align:left}.td_uid_2_60dea4cbed02a_rand.td-a-rec-img img{margin:0 auto 0 0} Il-Partit Nazzjonalista kkundanna l-emendi tal-liġi dwar ir-reġistrazzjonijiet tal-artijiet, għax bihom il-Gvern xorta mhux se jsolvi l-problema. Fi stqarrija, il-PN qal li l-problemi li hemm fir-reġistru tal-artijiet joħolqu abbużi kbar, bħalma ġara sena u nofs ilu fin-Nadur, Għawdex meta art ġiet reġistrata f'isem fondazzjoni, mingħajr ma saret konsultazzjoni ma' sid l-art. Il-PN innota li l-art kienet ilha snin twal għand il-familja ta' dan is-sid. B'risposta għal dan, qal il-PN, il-Gvern għażel l-eħfef soluzzjoni billi ta poteri lill-Ministru biex ikun jista' jneħħi artijiet mill-obbligu tar-reġistrazzjoni. Ma' dan, il-Gvern qed jagħti lill-Avukat tal-Istat il-poter li jħarrek lir-Reġistratur tal-Artijiet dwar reġistrazzjoni ta' art li saret. Il-PN irrimarka kif ta lill-Gvern proċedura dwar il-problema ta' titlu tal-art, u kif għandu jaħdem ir-Reġistratur. Dan, saħaq il-Partit, jgħin lill-Gvern biex ma jirrikorrix għall-poteri straordinarji, u jiżgura li s-sistema taħdem aħjar. Minkejja dan, il-Gvern xorta waħda vvota kontra l-proposti tal-PN, għax qal li mhux iż-żmien li jsir dak li ppropona l-PN. Deċiżjoni bħal din mhix se ssolvi l-problemi li hemm bħalissa, u kull min hu involut fil-proċess ta' reġistrazzjoni ta' artijiet se jibqa' fl-għama, sostna l-Partit Nazzjonalista. F'Ottubru tas-sena l-oħra, is-Segretarju Parlamentari għall-Komunitajiet Alex Muscat stqarr li r-Reġistratur tal-Artijiet għaġġel meta aċċetta r-reġistrazzjoni ta' żewġ biċċiet art fin-Nadur mill-eredi ta' familja nobbli fuq il-bażi ta' dokumenti li jmorru lura sas-seklu 17. Ottubru 2020: Ir-reġistratur għaġġel fuq l-artijiet tan-Nadur – Muscat Dan qalu b'risposta għal mistoqsija parlamentari tad-Deputat Nazzjonalista Kevin Cutajar, u qal li daħal fil-kwistjoni peress li numru ta' residenti ġew avviċinati minn avukati jgħidulhom li djarhom li jinsabu f'dawn il-biċċtejn art mhumiex tagħhom. Cutajar qal li r-residenti li qed jissograw li jitilfu darhom joqogħdu fi Triq il-Knisja u partijiet oħra ċentrali fin-Nadur. Waqt id-diskors tiegħu fil-Parlament f'Mejju li għadda dwar l-abbozz ta' liġi li jemenda l-att dwar ir-reġistrazzjoni tal-artijiet, id-Deputat Nazzjonalista Beppe Fenech Adami qal li minkejja l-wegħda li għamel ma' dawn il-familji sena ilu, il-Prim Ministru baqa' ma għamel xejn. Spjega li l-Gvern qed iressaq liġi minħabba dak li seħħ f'Għawdex fejn kien hemm snin bla żoni ta' art ta' reġistrazzjoni iżda f'daqqa waħda medda kbira ta' art fin-Nadur ġiet irreġistrata fuq bażi ta' kuntratti ta' 300 sena ilu. Il-PN jikkundanna l-apatija tal-PM: "F'sena l-PM m'għamel xejn għall-familji tan-Nadur" – Fenech Adami Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_60dea4cbed314_rand.td-a-rec-img{text-align:left}.td_uid_3_60dea4cbed314_rand.td-a-rec-img img{margin:0 auto 0 0}